三蕭行賀蕭丞定夫子登科
作者：傅西齋
朝代：宋

paragraphs: 吾鄉前輩多風誼，教子讀書全盛事。
劉斯立在慶曆間，二子同升俱上第。
後來嘉祐孔長源，三子聯登相後先。
元豐四謝更同榜，一家科第光燁然。
直到淳熙徐思叔，亦與二子連芳躅。
又報年來蕭定夫，紹定兩科庭下玉。
二百年間能幾家，劉家孔家無以加。
才名學行總名世，不但官爵稱高華。
謝家獨有民師著，徐家大無鳴詩句。
人道蕭室父子三，前輩流風無讓處。
蕭公要是真醇儒，家無他物惟有書。
自家讀了教兒讀，夜半書聲喧里閭。
造物負公還不貧，嘉定庚辰漢庭右。
此時二子已嶄然，公曰吾心汝其懋。
果然相繼取高科，二哥饒著與三哥。
乃翁笑向月中問，吾家桂樹何其多。
月娥報道蕭家桂，生滿月中香滿世。
移過東山能幾年，今日方教翁滿意。
祝公此意令深長，香名當使百世芳。
前賢事業遠且大，三劉三孔尤輝光。
世科膴仕公家有，實聲莫落謝徐後。
要知渝上一蕭家，突過四家名宇宙。
我曾與公同薦名，服公文行識公真。
更與賢郎共文社，情誼凜凜如霜筠。
翻笑傳家三父子，草亭老人空厲志。
曾不得名於薦書，僅有大兒前擢第。
小兒四度試春官，尚期他日修征鞍。
如今饑卧空山裏，慨想前事悲汍瀾。
喜聞令子歸錦里，夜不能眠推枕起。
瓣香寓作三蕭行，寄賀蕭公當雙鯉。